অভিষিক্ত ওয়েলিংটন মাসাকাদজা তাইজুলের অফ স্টাম্পের ঠিক বাইরের বলটা খোঁচা দিলেন, এর মধ্যে স্পিন শুরু হয়ে গেছে দুই দিক দিয়েই, নাজমুল ইসলাম অপু আবার এনে দিয়েছেন উদযাপনের উপলক্ষ। সোজা বলে ডিফেন্স করতে গিয়ে এলবিডব্লিউ মাভুতা। বড় শট খেলতে গিয়ে স্লিপে ক্যাচ দিয়েছেন জারভিস, পরের বলেই চাতারা সিলি মিড অফে ক্যাচ দিলেন লিটনকে, তাইজুলের হলো ছয়টি উইকেট। আর ৬৩ রান করে একা পড়ে রইলেন পিটার মুর। জিম্বাবুয়ে হয়তো তখন ইনিংসটা আরেকটু বড় না করার আক্ষেপে পুড়ছে। তবে সেটাই তাদের এনে দিল ১৩৯ রানের লিড। আগের দিন সমান-সমান ছিল। এদিন পরিষ্কার ব্যবধানে এগিয়ে থাকলো জিম্বাবুয়ে। আর বাংলাদেশের সামনে থাকলো অনেক কঠিন এক কাজ। আজ ম্যাচে ফিরতে হলে যত অল্প রানে সম্ভব জিম্বাবুয়েকে অল আউট করতে হবে। তারপর প্রথম ইনিংসের ভুল শুধরে করতে হবে দায়িত্বপূর্ন ব্যাটিং। না হলে বাংলাদেশের প্রতিটি স্টেডিয়ামের অভিষেকে জয় না পাওয়ার রেকর্ডটি আরেকটু বড়ই হবে শুধু।